S-564/2016

Mál þetta, sem dómtekið var 15. þessa mánaðar, var höfðað með ákæru lögreglustjórans á höfuðborgarsvæðinu, útgefinni 20. desember síðastliðinn, á hendur J-kk-þgf H-kk-þgf J-kk-þgf, kt. 000000-0000, nú til heimilis að Hvammabraut 12 í Hafnarfirði, „fyrir umferðarlagabrot, með því að hafa miðvikudaginn 7. september 2016 ekið bifreiðinni [...], sviptur ökuréttindum og ófær um að stjórna henni örugglega vegna áhrifa ávana[-] og fíkniefna (í blóði mældist tetrahýdrókannabínól 8,7 ng/ml), eftir Hvaleyrarbraut í Hafnarfirði, þar sem lögregla stöðvaði aksturinn við Skipalón“ og að hafa þannig brotið gegn 1., sbr. 2. mgr. 45. gr. a., og 1. mgr. 48. gr., sbr. 1. mgr. 100. gr. umferðarlaga nr. 50/1987.

Í ákæru er þess krafist að ákærði verði dæmdur til refsingar, greiðslu alls sakarkostnaðar og sviptingar ökuréttar samkvæmt 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur í desember árið [...] og hefur samkvæmt framlögðu sakavottorði frá og með árinu 2012 í átta tilvikum verið gerð refsing fyrir ýmis brot. Þar af hafa koma eftirgreind brot hans til skoðunar við ákvörðun refsingar í máli þessu. Með sátt hjá lögreglustjóra 14. október 2014 gekkst hann undir greiðslu 140.000 króna sektar og sviptingu ökuréttar í tólf mánuði, fyrir að aka undir áhrifum ávana- og fíkniefna fyrr á því ári. Með dómi 25. maí á síðasta ári var hann svo dæmdur í þrjátíu daga fangelsi, skilorðsbundið til tveggja ára, til greiðslu 600.000 króna sektar og sviptur ökurétti í fjögur ár frá birtingu dómsins að telja, fyrir að aka þrívegis undir áhrifum ávana- og fíkniefna, þjófnað, gripdeild og nytjastuld. Eitt umferðarlagabrotið í því máli framdi hann áður en að hann samþykkti greiðslur sekta með tveimur sáttum hjá lögreglustjóra 11. nóvember 2015, fyrir brot gegn lögum um ávana- og fíkniefni og var honum því gerður hegningarauki við þær sáttir að því er það brot varðar, sbr. 78. gr. almennra hegningarlaga nr. 19/1940. Nú síðast samþykkti ákærði greiðslu sektar með sátt hjá lögreglustjóra 4. nóvember síðastliðinn, vegna brots gegn lögum um ávana- og fíkniefni. Þau brot sem ákærði er í máli þessu sakfelldur fyrir að hafa framið, framdi hann fyrir þann tíma og ber því nú að gera honum hegningarauka við þá sátt, sbr. 78. gr. almennra hegningarlaga. Þá hefur ákærði með brotunum í máli þessu rofið skilyrði fyrir frestun á fullnustu fangelsisrefsingar dómsins frá 25. maí á síðasta ári og er sá hluti refsingar þess dóms, með vísan til 60. gr. sömu laga, því tekin upp og dæmdur með þeirri refsingu sem ákærða er nú gerð. Eftir því og að framangreindum sakaferli ákærða virtum, sbr. 5. tl. 1. mgr. 70. gr. þeirra laga, og samkvæmt 77. gr. sömu laga, þykir refsing ákærða hæfilega ákveðin fangelsi í sextíu daga og skal fullnusta hennar að hluta til bundin skilorði á þann veg sem nánar greinir í dómsorði.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, verður ákærði jafnframt sviptur ökurétti ævilangt.

Samkvæmt 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum málsins, svo sem nánar greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, J-kk-nf H-kk-nf J-kk-nf, sæti fangelsi í sextíu daga, en fresta skal fullnustu þrjátíu daga refsingarinnar og falli sá hluti hennar niður að liðnum þremur árum frá uppsögu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði greiði 76.971 krónu í sakarkostnað.

H-kk-nf Þ-kk-nf